Covid-19-samevatting: Nog twee uit SA toets positief in Namibië(Argieffoto) Namibië het nóg twee Covid-19-gevalle bevestig van mense wat uit Suid-Afrika na daardie land gereis het. Dr. Kalumbi Shangula, minister van gesondheid en maatskaplike dienste in Namibië, het gesê ŉ 66-jarige Namibiese vrou en ŉ 28-jarige Namibiese vrou het albei positief vir die virussiekte getoets terwyl hulle in kwarantyn was. Nie een van die twee vroue het simptome van die virus getoon nie. Namibië het in dié stadium 18 bevestigde gevalle van Covid-19, van wie 14 reeds herstel het. Geen sterftes is nog weens die nuwe koronavirus daar aangemeld nie. Dit is die eerste keer in 45 dae dat ŉ nuwe Covid-19-geval in Namibië bevestig word. Kunstenaars uit Turkye eindelik tuis (Argieffoto) Die 29 jong kunstenaars wat in Turkye gestrand was, het Vrydagaand eindelik in Suid-Afrika aangekom. Die groep was op pad terug na Suid-Afrika toe vlugte skielik weens die Covid-19-pandemie opgeskort is. Maroela Media het vroeër berig die Turkse regering het die studente in hul universiteitskoshuise laat aanbly en hulle het daagliks maaltye tydens die afsonderingstydperk in daardie land ontvang. Die departement van sport, kuns en kultuur sê die groep kom glo uit benadeelde agtergronde en kon nie die vliegkaartjies bekostig vir ŉ vlug wat op 22 Mei na Suid-Afrika vertrek het nie. Hulle het nou met ŉ vlug wat die Turkse regering gereël het om sy burgers wat nog in Suid-Afrika en sy buurlande gestrand was te repatrieer, na Suid-Afrika teruggekeer. “Hulle het gisteraand aangekom en is na ŉ staatsfasiliteit vir verpligte kwarantyn geneem,” het die departement Saterdag gesê. “Ons is gelukkig dat die jong kunstenaars terug is op tuisbodem en dat hulle binnekort met hul gesinne herenig kan word.” Talle ander Suid-Afrikaners is steeds in die buiteland gestrand nadat geskeduleerde vlugte weens die uitbreking van die nuwe virussiekte opgeskort is. Korrektiewe dienste Die getal bevestigde Covid-19-gevalle by die departement van korrektiewe dienste (DKD) staan intussen op 703, nadat nog drie amptenare in die Wes-Kaap positief vir die nuwe virussiekte getoets het. Altesaam 703 gevangenes en 471 beamptes het tot dusver positief vir Covid-19 getoets. Altesaam 137 gevangenes en DKD-beamptes het van die siekte herstel. Die meeste voorvalle is steeds in die Oos-Kaap, waar 487 amptenare en gevangenes Covid-19 opgedoen het. Dit word gevolg deur die Wes-Kaap, waar die getal op 192 staan. Werkloosheidsversekeringsfonds pas stelsel vir vlak 4 aan (Foto: Facebook) Die Werkloosheidsversekeringsfonds (WVF) doen aanpassings aan sy betaalstelsel nadat Suid-Afrika sowat twee weke gelede van vlak 5 van die afsonderingsregulasies na vlak 4 afgewentel is. Die departement van arbeid sê dit beteken sommige ondernemings gaan steeds vir álle werkers eise indien, terwyl ander dalk nou net vir sommige hoef te eis nadat hulle weer hul bedrywighede kon hervat. Die stelsel word die naweek getoets. Daar is steun vir ŉ voorstel dat die WVF geld direk in werkers se rekeninge inbetaal en nie deur werkgewers of bedingingsrade werk nie. “Ons het talle klagtes gekry van werkers wat nie hul salarisse gekry het selfs nadat die WVF die werkgewers betaal het nie. Dié en ander redes het gelei tot die departement se pleidooi aan Nedlac-rolspelers om die WVF toe te laat om geld direk aan werkers te betaal,” het Teboho Maruping, kommissaris van die WVF, gesê. Selfs al word die geld direk aan werkers betaal, sal daar steeds van werkgewers verwag word om die eise in te dien. Die werkgewers sal ook steeds sien wat aan hul werkers uitbetaal is. Die stelsel is intussen ook aangepas om voorsiening te maak vir die wysiging van bankbesonderhede vir werkers wie se betalings afgekeur is omdat hul bankbesonderhede nie bevestig kon word nie. Die WVF sê hy het sedert 16 April meer as 204 177 geldige eise van meer as 2,6 miljoen werkers verwerk en nagenoeg R14 miljard is reeds uitbetaal.